Zaključek pravljičnih srečanj

V krajevni knjižnici Dolenjske Toplice otroci in njihovi starši skozi vse šolsko leto pridno obiskujejo urice pravljic in ustvarjalne delavnice. Vedno je živahno in zanimivo, saj se otroci pogosto poistovetijo s pravljičnimi junaki. Ker pa nas topli sončni žarki vedno bolj vabijo v naravo, smo v torek, 19. maja pripravili zaključno srečanje v tem šolskem letu. V velikem številu smo se zbrali na ploščadi pred KKC-jem, v senci mogočnih starih kostanjev. Vreme je bilo idealno, otroci pa so bili polni energije, razigrani, sproščeni, da jih je bilo veselje gledati. V sodelovanju s sodelavkami iz KMJ Novo mesto smo pripravile različne ustvarjalne delavnice. Izdelovali smo knjižne kazalke in lična darilca iz Savskih kamnov, ki smo jih dekorirali s servietno tehniko. Otroci so izdelali še belokranjskega Cicibana iz platna in filca, na karton pa so si nalepili tudi Župančičevo pesmico Ciciban in čebela. Tako starši, kot otroci, so bili zelo domiselni in ustvarjalni. Obiskala nas je tudi novodobna čarovnica, ki nam je mešala štrene. Pripeljala se je kar na rolerjih. Ena izmed mamic nas je ponovno presenetila s slastnimi kolački. Njena domišljija ne pozna meja.

Z urami pravljic bomo ponovno nadaljevali v jeseni, na ustvarjalnih delavnicah pa se nam lahko pridružite že poleti in sicer v ponedeljek, 13., 20. in 27. julija dopoldne.

Veselimo se ponovnega srečanja z vami!

Zvonka Peterlin, Knjižnica Dolenjske Toplice